Folketing
2014-05-13

Tak for det. På vegne af vores ordfører på området, fru Rosa Lund, vil jeg læse følgende op. Tak til Dansk Folkeparti for at rejse en debat om Danmarks Grundforskningsfonds fremtid. I Enhedslisten er vi helt enige med forslagsstillerne i, at Danmarks Grundforskningsfond er afgørende for den banebrydende forskning. Derfor er vi ligesom Dansk Folkeparti bekymrede for fondens finansieringskilde, og om den er ved at tørre ud. Men i Enhedslisten mener vi ikke, at løsningen er at lade Københavns Universitet købe sine egne bygninger. Det ser vi ikke som nogen god idé, da vi ikke har gode erfaringer med denne selvejemodel fra gymnasieområdet eller for den sags skyld fra nogen andre steder i uddannelsessystemet. Det er hverken gavnligt for universitetet eller de studerende, der skal læse der. Dertil kommer, at Danmarks Grundforskningsfond er alt for vigtig til at afhænge af bygningsværdi og provenu. Vi skal i stedet tage ansvar for grundforskningen ved at prioritere den politisk. Derfor er vi også i Enhedslisten glade for, at regeringen vil prioritere det i sin vækstplan. Lige præcis det mener vi vil være rigtig godt at prioritere, og vi håber, at regeringen vil holde fast i det, så kan man sådan set godt skrotte nogle af de andre dele, måske. I Enhedslisten støtter vi altså ikke Dansk Folkepartis forslag.